Rigtig mange af jer vil gerne have min anbefaling af, hvilket produkt der er bedst, når det handler om omega-3 fiskeolie. Men jeg anbefaler aldrig navngivne produkter, da det er reklame, og derfor svækker troværdigheden af disse sider. Læger må slet ikke deltage i noget, der minder om reklame. Heldigvis er det sådan, at fiskeolieprodukter på det officielle danske marked generelt er i orden med hensyn til kvalitet, indhold af giftstoffer, iltning af indholdet og andre parametre. Problemet er mere, at man skal ramme den korrekte dosis, som igen afhænger af ens individuelle behov og situation. Men går du efter at få en dagsdosis på 2.400 milligram omega-3 om dagen, er det almindeligvis fint. Du skal udregne det efter mængden af de to indholdsstoffer DHA og EPA, som er angivet på indholdsdeklarationen. Med lidt købmandsregning finder du ud af, hvor mange kapsler eller milliliter af et givent produkt det kræver. Du vil så se, at der prismæssigt kan være ganske stor forskel på produkterne. Jeg synes selv, at et godt valg er et produkt, der virker troværdigt, ikke tilfører ret meget overflødigt fedt ud over omega-3, samt er nede i pris.